Brand by gimnasium eis 23 | Maroela Media
Brandbestryders veg teen ŉ brand by ŉ fiksheidsentrum in Jecheon, Suid-Korea (21 Desember 2017). Foto: Kim Hyung-woo/Yonhap via AP
Minstens 23 mense is dood nadat ŉ brand Donderdag by ŉ fiksheidsentrum in Jecheon in Suid-Korea ontstaan het.
Die brand het by ŉ motor begin wat op die eerste verdieping geparkeer was en het vinnig deur die agtverdiepinggebou versprei. Volgens ŉ beampte van die plaaslike brandweer is die meeste mense dood terwyl hulle in die sauna van die fiksheidsentrum was.
Die beamptes het in ŉ teksboodskap aan Reuters gesê 23 sterftes is reeds bevestig. Talle mense is ook beseer. “Die meeste van [die oorledenes] is op die tweede verdieping gevind waar die sauna geleë is,” het die brandweerbeampte gesê.
Daar is ook verskeie restaurante, ŉ swembad en binnenshuise golffasiliteite in die gebou.
The Mirror berig ongeveer 500 brandbestryders, 14 ambulanse en drie helikopters was by die reddingsoperasie betrokke. Brandbestryders het lere, hyskrane en ŉ helikopter gebruik om die vlamme onder bedwang te bring.
Jecheon is suidoos van die hoofstad Seoel en is ŉ gewilde stad vir besoekers wat die berge en mere in die gebied wil besoek.
Dis erg , maar ek het gewonder of daar Fords in Korea loop.